क’क्राझार, 25 सेप्टेमबर : गुबुन राइजोनिफ्राय आसामाव फैग्राफोरनि थाखाय गोजोन्थाव रादाब। गुबुन राइजोनिफ्राय आसामाव हाबफैयोब्ला गिबियाव 14 सानसिम क्वारेन्टाइनआव थानांगौमोन। बेनि उनाव सोलायना 10 सान खालामदोंमोन। नाथाय दा गुबुन राइजोनिफ्राय आसामाव फैयोब्ला 24 घन्टाल’ क्वारेन्टाइनआव थानांसिगोन। बे बाथ्राखौ बुंदों राइजोनि सावस्रि बिफाननि मन्थ्रि ड० हिमन्त बिस्व सर्माआ। शक्रुबारखालि जनता भबनाव खुंनाय मोनसे खौरांगिरि मेलनि गेजेरजों मन्थ्रिआ बुङोदि- “ रेल एबा अख्रां दिङाजों आसामाव फैयोब्ला 10 साननि सोलाय 24 घन्टाल’ क्वारेन्टाइनआव थानांगोन। थेवब्लाबो TPCR टेस्टनि रिजाल्ट मोनोब्लानो जोबगोन क्वारेन्टाइन आरो TPCR टेस्टनि थाखाय 2,200 रां होयोब्ला सानसेनि गेजेरावनो मोनगोन TPCR टेस्टनि रिजाल्ट। कर’नानिफ्राय उदां जानाय सुबुङा रेल एबा अख्रां दिङाजों थाङोब्ला कभिड टेस्ट खालाम नाङा।”